**Notă informativă**

la proiectul Hotărîrii Guvernului cu privire la aprobarea modificărilor ce se operează în Regulamentul cu privire la modul de prestare și achitare a serviciilor locative, comunale şi necomunale pentru fondul locativ, contorizarea apartamentelor şi condițiile deconectării acestora de la/reconectării la sistemele de încălzire şi alimentare cu apă, aprobat prin Hotărîrea Guvernului nr. 191 din 19 februarie 2002

Art. 42, alin. (12) al Legii nr. 92 din 29 mai 2014 cu privire la energia termică şi promovarea cogenerării prevede că, în cazul deconectării instalației de utilizare a energiei termice de la sistemul colectiv de alimentare cu energie termică în cadrul blocului locativ, facturarea şi plata pentru energia termică se fac conform unui Regulament aprobat de către Guvern. Acest Regulament a fost aprobat prin Hotărîrea Guvernului nr. 191 din 19 februarie 2002 cu modificările şi completările ulterioare.

**Informații generale şi aspecte economice.** În Capitolul III (eficiența aprovizionării cu energie) al Directivei 2012/27/UE din 25 octombrie 2012 este menționat că, sistemul centralizat de alimentare cu energie termică (SACET) este mai eficient decît sistemul descentralizat de alimentare cu energie termică, iar în cadrul documentelor de politică sectorială a Republicii Moldova este menționată necesitatea susținerii și dezvoltării sistemelor centralizate.

În pofida acestui fapt, în prezent, există numeroase cazuri de debranșare a consumatorilor de la SACET din diferite motive obiective și subiective cum ar fi nivelul scăzut al veniturilor populației în raport cu tariful în vigoare, posibilitatea economisirii mijloacelor bănești, informarea slabă a consumatorului final etc.

Este cunoscut faptul că orice clădire, inclusiv și blocurile locative, din punct de vedere termotehnic reprezintă un sistem integru. Totuși, există numeroase plîngeri din partea proprietarilor apartamentelor debranșate situate în zonele nefavorabile ale blocului din considerentul conservării energiei termice (apartamentele situate la primele și ultimele etaje, precum și cele de colț etc.).

Plîngerile respective se referă la faptul că achitarea celor 20 % din costul unui metru pătrat reprezintă o povară financiară prea grea pe motiv că ei achită pentru consumul de gaze naturale, iar facturile sunt net superioare celor care le achită proprietarii apartamentelor conectate la sistemul colectiv de alimentare cu energie termică din cadrul blocului locativ.

În conformitate cu prevederile art. 21, alineat (1), lit. e) al Legii sus-menționate, unitatea termoenergetică, este în drept să perceapă penalități pentru întîrzierea la plata energiei termice facturate în mărimea şi în modul stabilit prin contract în urma negocierilor. În așa ordine de idei, Regulamentul în cauză contrazice prevederilor legale și reieșind din cele expuse se propune de a fi exclus din Hotărîrea Guvernului nr. 191 din 19 februarie 2002, la pct. 10, alin. 12: *“Plata pentru încălzire pe parcursul sezonului rece trebuie să fie achitată totalmente în termen de pînă la 1 august al anului de gestiune. Pe parcursul sezonului de încălzire plata lunară minimă achitată de consumator pentru încălzire va constitui 40 % din valoarea facturii lunare.”*

**Aspectul financiar.** Realizarea Hotărîrii Guvernului respective nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislației în vigoare, nu este necesară crearea unei instituții noi pentru realizarea prezentei Hotărîri a Guvernului.

**Aspectul normativ.** Prezenta Hotărîre a Guvernului este elaborată în conformitate cu legislația în vigoare şi nu necesită elaborarea sau modificarea altor acte normative sau legislative.

**Aspectul temporar.** Avînd la bază numeroasele plîngeri ale cetățenilor, în prezent de către Agenția pentru Eficiență Energetică se elaborează Metodologia repartizării volumelor și costului energiei termice livrate între consumatorii unui bloc locativ, prin care va fi stabilită o diferențiere a procentului de calcul pentru apartamentele debranșate de la sistemul colectiv de alimentare cu energie termică în cadrul blocului locativ în dependență de zonele amplasate ale acestora în interiorul blocului, prin ajustarea procentului de calcul pentru apartamentele amplasate în zonele nefavorabile și pentru cele situate în zona de mijloc.

Prin urmare, pentru a evita discriminarea proprietarilor apartamentelor situate în zonele nefavorabile considerăm oportună micșorarea procentului de achitare pentru apartamentele deconectate de la sistemul colectiv de alimentare cu energie termică în cadrul blocului locativ, de la 20 % la 10 %, începînd cu 1 martie 2016 pînă la aprobarea Metodologiei de calcul enunțate, cu emiterea unei Hotărîri de Guvern suplimentare în acest sens.

Totodată, la moment, Grupul de lucru instituit de către Ministerul Dezvoltării Regionale și Construcțiilor prin Ordinul nr. 96 din 01.09.2015, este în proces de elaborare a unui Regulament nou care va substitui Regulamentul, aprobat prin Hotărîrea Guvernului nr. 191 din 19 februarie 2002.

În contextul celor menționate, Ministerul Economiei propune spre aprobare proiectul Hotărîrii Guvernului cu privire la aprobarea modificărilor ce se operează în Regulamentul cu privire la modul de prestare și achitare a serviciilor locative, comunale şi necomunale pentru fondul locativ, contorizarea apartamentelor şi condițiile deconectării acestora de la/reconectării la sistemele de încălzire şi alimentare cu apă, aprobat prin Hotărîrea Guvernului nr. 191 din 19 februarie 2002.

**Viceprim-ministru,**

**ministrul economiei OCTAVIAN CALMÎC**